Prasība, kas celta 2021. gada 27. septembrī – WV/CdT
(Lieta T-618/21)
Tiesvedības valoda – franču
Lietas dalībnieki
Prasītājs: WV (pārstāvji: L. Levi un A. Champetier, advokāti)
Atbildētājs: Eiropas Savienības iestāžu Tulkošanas centrs (CdT)
Prasījumi
Prasītāja prasījumi Vispārējai tiesai ir šādi:
atzīt šo prasību par pieņemamu un pamatotu;
atcelt 2020. gada 26. novembra lēmumu, ar kuru 2020. gada 31. decembrī bez iepriekšēja brīdinājuma tika izbeigts prasītāja uz nenoteiktu laiku noslēgtais darba līgums;
ciktāl nepieciešams, atcelt 2021. gada 17. jūnija lēmumu daļā, kurā ar to ir noraidīta prasītāja 2021. gada 26. februāra sūdzība par sākotnējo 2020. gada 26. novembra lēmumu;
piespriest atbildētājam atlīdzināt prasītājam nodarīto mantisko kaitējumu;
piespriest atbildētājam atlīdzināt prasītājam nodarīto morālo kaitējumu, kas ex aequo et bono ir noteikts 15 000 EUR apmērā;
piespriest atbildētājam atlīdzināt visus tiesāšanās izdevumus.
Pamati un galvenie argumenti
Prasības pamatojumam prasītājs ir izvirzījis trīs pamatus.
Ar pirmo pamatu tiek apgalvots Eiropas Savienības Pārējo darbinieku nodarbināšanas kārtības (turpmāk tekstā – “PDNK”) 16. un 48. panta pārkāpums, ņemot vērā CdT izmantoto jēdziena “apmaksāts atvaļinājums” koncepciju.
Ar otro pamatu tiek apgalvots PDNK 16. un 48. panta pārkāpums, ņemot vērā Eiropas Savienības Pamattiesību hartas 34. pantu, kā arī rūpības pienākuma un Eiropas Savienības Civildienesta noteikumu 59. panta 4. punkta pārkāpums.
Ar trešo pamatu tiek apgalvots tiesību tikt uzklausītam pārkāpums.
____________